Cirka 200 passagerer blev forsinket, da et lille fly med en defekt bremse blokerede startbanen i Aalborg Lufthavn.

Omkring 200 passagerer måtte væbne sig med ekstra tålmodighed, da et lille Cessna-fly med en defekt bremse onsdag eftermiddag blokerede rullebanen fra start - og landingsbanen i Aalborg Lufthavn. Bremsen på det lille fly havde sat sig fast, og der gik halvanden time, før det lykkedes at køre flyet væk. Passagererne på et af de afgående fly fik i mellemtiden lov til at boarde flyet på en lidt alternativ facon: - På det tidspunkt vidste man ikke, hvor lang tid, der ville gå, inden Cessnaen var væk, så for at undgå yderligere forsinkelser kørte man passagererne i busser ud til flyet, der på stod på startbanen, og så boardede man flyet derude, siger informationschef i Aalborg Lufthavn, Rikke Mølgaard til nordjyske.dk Efter halvanden time blev det lille fly fjernet, og flytrafikken kunne genoptages.